ଅନିରୁଦ୍ଧ  "ଅଜୟ"  ଅଗ୍ରୱାଲ  (ଜନ୍ମ: ୨୦ ଡିସେମ୍ବର ୧୯୪୯) ଜଣେ ଅବସରପ୍ରାପ୍ତ ଭାରତୀୟ ଅଭିନେତା  । ସେ ପୁରାନା ମନ୍ଦିର୍, ବନ୍ଦ୍ ଦରୱାଜା, ଏବଂ ସାମ୍ରି ଭଳି ଭୂତ ଚଳଚ୍ଚିତ୍ରରେ ଅଭିନୟ କରିଥିଲେ । ସେ ଜୀ ହରର୍ ଶୋରେ ମଧ୍ୟ ଅଭିନୟ କରିଥିଲେ । ପ୍ରାରମ୍ଭିକ ଜୀବନ ଅନିରୁଦ୍ଧ ୧୯୪୯ ମସିହାର ଡିସେମ୍ବର ୨୦ ତାରିଖରେ ଡେରାଡୁନ୍‌ଠାରେ ଜନ୍ମଗ୍ରହଣ କରିଥିଲେ । ସେ ସ୍କୁଲ ଓ କଲେଜରେ ପଢ଼ିବାବେଳେ କ୍ରୀଡ଼ା ପ୍ରତି ଆକର୍ଷିତ ଥିଲେ । ୧୯୭୪ ମସିହାରେ ସେ ଆଇଆଇଟି, ରୁକିରୁ ସିଭିଲ୍ ଇଞ୍ଜିନିୟରିଂରେ ସ୍ନାତକ କରିଥିଲେ ଏବଂ ମୁମ୍ବାଇରେ ସେ ଜଣେ ଇଞ୍ଜିନିୟର୍ ଭାବରେ କାମ କରୁଥିଲେ । କିନ୍ତୁ ପରବର୍ତ୍ତୀ ସମୟରେ ଅଭିନୟ ପାଇଁ ସେ ଚାକିରି ଛାଡ଼ିଥିଲେ । ପେଷା ତାଙ୍କ ଗ୍ରନ୍ଥି ନିକଟରେ ଏକ ଟ୍ୟୁମର୍ ହୋଇଥିବା କାରଣରୁ ତାଙ୍କ ଚେହେରେ ଭୟାନକ ଲାଗୁଥିଲା, ତେଣୁ ସେ ଅଧିକାଂଶ ଭୂତ ଚରିତ୍ର କିମ୍ବା ଖଳନାୟକ ଚରିତ୍ରରେ ଅଭିନୟ କରିଥିଲେ । ସେ ମୁଖ୍ୟତଃ ରାମସେ ଭାଇମାନଙ୍କ ସହ କାମ କରିଥିଲେ । ତାଙ୍କ ଅଭିନୀତ ପ୍ରଥମ କଥାଚିତ୍ର ଥିଲା ପୁରାନା ମନ୍ଦିର୍, ଯେଉଁଥିରେ ସେ ସମ୍ରି ଭୂମିକାରେ ଅଭିନୟ କରିଥିଲେ । ଏହାପରେ ସେ ବନ୍ଦ ଦରୱାଜାରେ ଭେମ୍ପାୟାର୍ ଭୂମିକାରେ ଅଭିନୟ କରିଥିଲେ ଏବଂ ସାମ୍ରିରେ ସମ୍ରି ଭୂମିକାରେ ଅଭିନୟ କରିଥିଲେ । ସେ ଦୁଇଟି ହଲିଉଡ ଚଳଚ୍ଚିତ୍ରରେ ମଧ୍ୟ ଅଭିନୟ କରିଥିଲେ; ୧୯୯୪ ମସିହାରେ ଷ୍ଟିଫେନ୍ ସୋମର୍ସଙ୍କ ଜଙ୍ଗଲ୍ ବୁକ୍ ଓ ସଚ୍ ଏ ଲଙ୍ଗ୍ ଜର୍ଣ୍ଣିରେ କାମ କରିଥିଇଲେ । ୧୯୯୪ ମସିହାରେ ଶେଖର କପୂରଙ୍କଦ୍ୱାରା ନିର୍ମିତ କଥାଚିତ୍ର ବ୍ୟାଣ୍ଡିଟ୍ କୁଇନ୍‌ରେ ସେ ବାବୁ ଗୁଜ୍ଜର ଭୂମିକାରେ ଅଭିନୟ କରିଥିଲେ, ଯାହାକି ତାଙ୍କ ଅଭିନୟ ଜୀବନର ମୋଡ଼ ବଦଳାଇ ଦେଇଥିଲା । ପରବର୍ତ୍ତୀ ସମୟରେ ସେ ୨୦୦୦ ମସିହାରେ ଆମିର ଖାନ୍‌ଙ୍କ ସହିତ ମେଲାରେ ଓ ୨୦୦୩ ମସିହାରେ ଅକ୍ଷୟ କୁମାରଙ୍କ ସହ ତଲାଶ୍: ଦ ହଣ୍ଟ୍ ବିଗିନ୍‌ସ୍‌ରେ କାମ କରିଥିଲେ । ୨୦୧୦ ମସିହାରେ ସେ ମଲ୍ଲିକା କଥାଚିତ୍ରରେ ଶେଷଥର ପାଇଁ ଜଣେ ଅତିଥି କଳାକାର ଭାବରେ ଅଭିନୟ କରିଥିଲେ ଏବଂ ଅଭିନୟ ଜଗତରୁ ଦୂରେଇ ଯାଇଥିଲେ ।